Diari Oficial de la Generalitat Valenciana


Sumari del DOGV 3765, del 06-06-2000 (2000/4024)

ACORD d'11 d'abril de 2000, de la Comissió Territorial d'Urbanisme de Castelló, que fa referència a la modificació puntual del pla general relatiu al canvi d'ús residencial a industrial al carrer de Sant Nicolau i camí de Sant Cristòfol del municipi de l'Alcora.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3765

Data del DOGV
:   06-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/4024


Data del document
:   11-04-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD d'11 d'abril de 2000, de la Comissió Territorial d'Urbanisme de Castelló, que fa referència a la modificació puntual del pla general relatiu al canvi d'ús residencial a industrial al carrer de Sant Nicolau i camí de Sant Cristòfol del municipi de l'Alcora. [2000/M4024]
  
Vist l'expedient que fa referència a la modificació puntual del pla general relatiu al canvi d'ús residencial a industrial al carrer de Sant Nicolau i camí de Sant Cristòfol del municipi de l'Alcora, i de conformitat amb els següents,
  
Antecedents
  
Primer. El ple de l'Ajuntament de l'Alcora, en la sessió celebrada el 21 de desembre de 1999, va acordar sotmetre a exposició pública el projecte de modificació del Pla General en el canvi de qualificació d'1-D residencial intensiva eixample III a 4-B industrial i supressió de vial i ajustament d'alineacions entre els carrers sense nom, Sant Cristòfol i Sant Nicolau, per mitjà d'edictes inserits en el periòdic Mediterráneo, de 5 de gener de 2000, i en el Diari Oficial de la Generalitat Valenciana núm. 3.666, de 14 de gener de 2000. Durant l'indicat tràmit no hi va haver cap al·legació per la qual cosa en compliment del que expressament indica l'acord anterior es considera aprovat provisionalment en la data indicada.
  
Segon. La documentació presentada consisteix en memòria informativa i justificativa, plànols d'informació i plànols d'ordenació de la modificació proposada.
  
Tercer. L'objecte de la modificació és l'eliminació d'un vial i el canvi de qualificació de dues illes, que passa tot l'àmbit a configurar-se com a sòl d'ús industrial, per a així no impedir el desenvolupament d'una indústria implantada abans del Pla General vigent, aprovat definitivament per la Comissió Territorial d'Urbanisme de 28 de novembre de 1989.
  
Segons es descriu en la memòria, amb el canvi d'ús proposat de zona residencial 1-D a zona industrial 4-B, l'edificabilitat residencial disminueix, així com l'aprofitament lucratiu privat, encara que augmente el sòl d'ús privat.
  
També es dedueix que les vigents alineacions no es basen en cap criteri que les faça invariables, ja que limita amb el sòl no urbanitzable i no hi ha ni vial ni alineacions constituïdes de fet.
  
Fonaments de dret
  
Primer. La tramitació ha sigut correcta, de conformitat amb el que estableix l'article 55.1 i 38 i concordants, i la documentació està completa d'acord amb el que estableix l'article 27, tots aquests de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, d'ara endavant LRAU.
  
Segon. La modificació proposa un canvi en la qualificació urbanística d'uns terrenys, que de la qualificació 1-D residencial intensiva eixample III, de caràcter parcialment residencial i parcialment de destinació vial públic, passa a ser 4-B indústria mixta. Atés que hi ha un canvi d'ús, en el sentit de disminuir el sòl de destinació residencial, no intervenen els límits a la potestat de planejament que es desprenen del compliment de l'article 19.1 de la LRAU.
  
Tercer. La modificació sí que introdueix una alteració en l'ordenació inicialment establerta pel pla que en desafectar sòl de destinació pública constitutiu de la xarxa viària ha de preveure les mesures compensatòries que calguen per a mantenir la proporció i qualitat de les dotacions públiques respecte a l'aprofitament. En aquest sentit, s'esmenta en el document que l'augment de sòl amb destinació lucrativa privada i minoració del sòl de destinació pública és proporcionat amb la minoració en l'edificabilitat, de 8.862.14 m²t residencial a 2.795.56 m²t industrial que es produeix amb el canvi proposat, per la qual cosa es justifica el manteniment dels estàndards de sòl dotacional previstos, i es compleix el que estableixen els articles 55.3 de la LRAU i 17 de l'annex al Decret 201/1998, de 15 de desembre, pel qual s'aprova el Reglament de Planejament de la Comunitat Valenciana (d'ara endavant RPCV) i l'article 78 del RPCV.
  
D'altra banda, atés que les alineacions no es basen en cap criteri que les faça invariables quedaria demostrat que la disminució de la superfície de destinació pública no es produeix en detriment de la millor realització possible dels estàndards legals de qualitat de l'ordenació i cobreix almenys amb la mateixa eficàcia les necessitats i objectius de l'ordenació originària.
  
Quart. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme, que en el cas de municipis de menys de 50.000 habitants, tindrà directament efectes de resolució executòria.
  
D'acord amb tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament la modificació del pla general de l'Alcora en el canvi de qualificació de 1-D a 4-B, supressió de vial i ajustament d'alineacions en l'àmbit comprés entre els carrers sense nom, Sant Cristófol i Sant Nicolau.
  
Contra aquest acord, que no exhaureix la via administrativa, es podrà interposar un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 11 d'abril de 2000.- El secretari de la Comissió Territorial d'Urbanisme: Fernando Renau Faubell.